system
Răspunde în limba română, în stilul Wikipedia, cat mai corect gramatical.
user
Dă-mi câteva informații de bază despre Plantaginacee.
assistant
Plantaginaceele (Plantaginaceae) este o familie de plante superioare angiosperme dicotiledonate din ordinul Lamiales care cuprinde 90  de genuri cu cca 1700 de specii de plante erbacee, rareori arbustive, răspândite pe tot globul. Flora României conține 19 specii ce aparțin la două genuri: Plantago și Littorella. Unele specii sunt plante medicinale ca Plantago major (pătlagină mare), Plantago lanceolata (pătlagină cu frunze înguste). În prezent mai multe genuri care erau incluse clasic în familia Scrophulariaceae sunt transferate în familia Plantaginaceae.

Descrierea 
Plantaginaceele sunt plante ierbacee scunde, rareori arbustive semifrutescente, entomofile sau anemofile. Au tulpini scapiforme (excepție face Plantago indica, cu tulpina ramificată și foliată), florifere, lipsite de frunze, terminate cu inflorescențe.

Frunzele sunt de cele mai multe ori grupate în rozetă bazală din mijlocul căreia se ridică tulpina; cele tulpinale alterne (opuse), toate sunt simple, întregi sau divizate, sesile, fără stipele.

Inflorescențele dispuse la vârful tulpinii sunt spiciforme (spic) sau capituliforme, pedunculate, rareori solitare, mai mult sau mai puțin alungite. Florile sunt mici, tubuloase, bisexuate (hermafrodite) sau unisexuate, actinomorfe sau ușor zigomorfe, tetraciclice, tetramere (tipul 4), cu învelișuri florale persistente, grupate în spice la vârful tulpinii.

Caliciul gamosepal, persistent,  cu trei, patru sepale. Corola gamopetală regulată, tubuloasă (cu un tub corolar scurt), cu 4 lacinii membranoase. Androceu din 4 stamine, rar 2,  cu filamente egal de lungi, concrescute de tubul corolei la diferite înălțimi , lung exserte. Gineceul din 2  (rar 1) carpele concrescute, cu un ovar superior liber, 1-2  locular, în fiecare locul 1 sau numeroase ovule anatrope sau apotrope. Placentația centrală. Stil lung, filiform, terminat cu un stigmat capitat întreg sau bilobat. Formula florală: ⚥✴ K(4) [C(4), A4] G(2). 

Fructul este o capsulă membranoasă de tipul pixidei, transversal dehiscentă printr-un căpăcel. Semințe albuminate de diferite forme, cu embrion drept, mai rar ușor curbat.

Specii din România 
Flora României conține 19 specii ce aparțin la 2 genuri (fără genurile care făceau parte din familia Scrophulariaceae, dar în prezent incluse în familia Plantaginaceae): 
Littorella
Littorella uniflora – Chenarul bălților
Plantago
Plantago altissima – Pătlagină
Plantago argentea – Pătlagină
Plantago atrata – Pătlagină
Plantago cornuti – Pătlagină
Plantago coronopus – Pătlagină
Plantago gentianoides – Pătlagină
Plantago holosteum – Pătlagină
Plantago lanceolata – Pătlagină cu frunze înguste, Pătlagină îngustă
Plantago major – Pătlagină mare, Pătlagină lată
Plantago maritima – Pătlagină
Plantago maxima – Pătlagină
Plantago media – Pătlagină mijlocie
Plantago arenaria (sin. Plantago scabra, Plantago indica) – Ochiul lupului
Plantago schwarzenbergiana – Pătlagină
Plantago sempervirens – Pătlagină
Plantago strictissima – Pătlagină
Plantago tenuiflora – Pătlagină
Plantago uliginosa – Pătlagină

Specii din Republica Moldova
Flora Republicii Moldova conține 8 specii ce aparțin unui singur gen (fără genurile care făceau parte din familia Scrophulariaceae, dar în prezent incluse în familia Plantaginaceae):     
Plantago
Plantago cornuti – Pătlagină Kornut
Plantago lanceolata – Pătlagină cu frunze înguste, Pătlagină îngustă
Plantago major – Pătlagină mare
Plantago maritima – Pătlagină maritimă
Plantago maxima – Pătlagină maximă
Plantago media – Pătlagină medie
Plantago media  subsp. stepposa (sin. Plantago urvillei) – Pătlagină de stepă Pătlagină medie de stepă
Plantago scabra – Pătlagină scabră
Plantago tenuiflora – Pătlagină tenuifloră

Sistematica
Familia a fost cunoscută sub mai multe nume:

 Antirrhinaceae Pers.
 Aragoaceae D.Don  
 Callitrichaceae Link nom. cons.
 Chelonaceae Martinov  
 Digitalaceae Martinov 
 Ellisiophyllaceae Honda
 Globulariaceae DC. nom. cons.
 Gratiolaceae Martinov  
 Hippuridaceae Vest nom. cons.
 Littorellaceae Gray 
 Psylliaceae Horan. 
 Sibthorpiaceae D.Don
 Veronicaceae Cassel

Mai multe genuri care erau incluse clasic în familia Scrophulariaceae au fost recent transferate în familia Plantaginaceae. Astfel genurile întâlnite în România ca Antirrhinum, Cymbalaria, Digitalis, Gratiola, Kickxia, Linaria, Misopates, Penstemon, Veronica care făceau parte din familia Scrophulariaceae în prezent sunt incluse în familia Plantaginaceae.

Note 

 
Lamiales